
	Parlamentul României
Camera Deputaţilor

	COMISIA JURIDCĂ, DE DISCIPLINĂ ŞI IMUNITĂŢI

Nr. 31/1226/08.12.2011
	COMISIA PENTRU ADMINISTRAŢIE PUBLICĂ, AMENAJAREA TERITORIULUI ŞI ECHILIBRU           ECOLOGIC

Nr. 26/601/22.02.2012                                     PL-x 746/2011
  Bucureşti, 4 aprilie 2012


  RAPORT COMUN

asupra proiectului de Lege privind modificarea Decretului - Lege 
Nr.61 /1990 privind vânzarea de locuinţe construite din fondurile statului către populaţie 
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate, spre dezbatere, în fond, cu proiectul de Lege privind modificarea Decretului - Lege Nr.61 /1990 privind vânzarea de locuinţe construite din fondurile statului către populaţie, trimis cu adresa nr. PL.x 746 din 5 decembrie 2011 şi înregistrat cu nr.31/1226/2011, respectiv cu nr. 26/601/2011. 

Conform dispoziţiilor art.75 din Constituţia României, republicată şi ale art. 92 alin.(9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.
 Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 663 din 15 iunie 2011.

 Senatul, în calitate de primă Cameră sesizată, a adoptat proiectul de lege, ca urmare a depăşirii termenului de adoptare, potrivit art.75 alin.(2) teza a III-a din Constituţia României republicată, în şedinţa din 28 noiembrie 2011.

 Guvernul României a transmis punctul de vedere cu nr. 1668 din 14 iulie 2011, prin care nu susţine adoptarea acestei iniţiative legislative.


 Proiectul de lege supus dezbaterii are ca obiect de reglementare punerea de acord a prevederilor art. 19 din Decretul Lege nr. 61/1990 privind vânzarea de locuinţe construite din fondurile statului către populaţie cu prevederile Codului Civil.
         În conformitate cu prevederile art. 61 şi art. 63 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au examinat proiectul de lege sus menţionat, în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat proiectul de lege, în şedinţa din 21 februarie 2012. 
         Membrii Comisiei juridice, de disciplină şi imunităţi au dezbătut iniţiativa legislativă în şedinţa din 3 aprilie 2012.
Din numărul total de 29 membri ai Comisiei pentru administraţie publică, amenajarea teritoriului şi echilibru ecologic au participat la dezbateri 15 deputaţi, iar din numărul total de 23 membri ai Comisiei juridice, de disciplină şi imunităţi au participat la dezbateri 12 deputaţi.
        În urma examinării intervenţiei legislative şi a opiniilor exprimate, membrii celor două Comisii au hotărât, cu unanimitate de voturi, să propună plenului Camerei Deputaţilor, respingerea proiectului de Lege privind modificarea Decretului - Lege Nr. 61 /1990 privind vânzarea de locuinţe construite din fondurile statului către populaţie, motivat de faptul că, odată cu intrarea în vigoare a Codului civil, la data de 1 octombrie 2011, raportarea la aceasta normă nu se mai justifică, întrucât legea civilă se aplică numai situaţiilor apărute după adoptarea ei nu şi situaţiilor anterioare, principiul neretroactivităţii legii fiind direct aplicabil. Aspectele mai sus menţionate sunt reiterate şi în cadrul Legii nr. 71/2011 privind punerea în aplicare a Legii nr. 287/2009 privind Codul civil, unde la art. 102 alin. (1), se stipulează următoarele: “ contractul este supus dispoziţiilor legii în vigoare la data când a fost încheiat în tot ceea ce priveşte încheierea, interpretarea, efectele, executarea şi încetarea sa.”
         În raport de obiectul şi conţinutul său, proiectul de lege face parte din categoria legilor ordinare.

